Universis presentes litteras inspecturis nos frater Joannes de Marigni, permissione divina humilis abbas monasterii S. Martini Eduensis, ordinis S. Benedicti, et nos frater Hugo de Chora, prior, Guillelmus de Stabulis, suprior claustralis, Hugo de S. Helena, camerarius, Gaufridus de Chenetis, infirmarius, Guillelmus de Hedua, sacrista, Guido de S. Franconeo, prior de Thilione, Joannes Lombardi, prior de Crio, Hugo Mileti, cantor, Guido Mileti, Joannes de Chauvigny, Guillelmus de Colombeio, Guillelmus Barberii, Hugo de Virenerete, Guido de Campo Bono, Aymo de Sandone, Raynaudus Porcheti de Edua, Hugo de Ascio, Guido des Communes, Poinsiardus Fortis, Hugo de Codes, Hugo de Mota, Hugo de Rovreto, Petrus de Magny, et Guillelmus Porcheti de Edua, monachi predicti monasterii, in nostro capitulo pro subscripti negotii expeditione per sonum campane insimul more solito congregati et conventum facientes, notum facimus quod nos attendentes et considerantes quod sacratis hominibus divinis officiis mancipatis sic debet victus temporalis ministrari ut ii quibus dicitur: «Primo querite regnum Dei» nolint nec debeant esse solliciti quid manducent, sed exultent justi in Domino, scientes quia timentibus Deum nec iis qui eum diligunt nihil deest. Idcirco pensata et considerata super infrascriptis nostra et nostri monasterii utilitate evidenti, habitis inter nos in nostro capitulo super hoc non semel sed pluries tractatu et deliberatione diligentibus, fecimus et contraximus inter nos ad invicem, consensu et voluntate unanimi, conventiones et pactiones solemnes et validas ac nostris consonas que sequuntur inter nos et successores nostros perpetuis temporibus duraturas: videlicet nos dictus abbas pro nobis et successoribus nostris, et nos dictus conventus, de dicti nostri abbatis licentia, authoritate et assensu nobis per eum prestitis in hac parte, 1° videlicet quod quia nos dictus abbas tenebamur, et ab antiquo predecessores nostri abbates dicti monasterii, qui fuerunt pro tempore, tenebantur et fuimus et fuerunt obligati dicto conventui nostro anno quolibet in minutis reduentiis infrascriptis pro generalium solutione, predecessores nostri et nos multum fuimus oppressi et gravati multoties tempore retroacto, et fuit etiam conventus antedictus eo potissime quam multoties opportuit monachos dicti conventus exire monasterium pro petendis et recuperandis a nobis et dictis predecessoribus nostris dictis suis reduentiis, quod fieri non potuit nec poterat absque jussionibus et expensis et, quod est deterius, divinus cultus fuit propter hoc sepius diminutus, et vagandi aditus eisdem propter hoc preparatus. Et primitus pro quolibet monacho in tribus ulnis et dimidia ad ulnam Eduensem camelini de Castellione aut de Beaunea; pro priore claustrali in veste duplici; item de triginta pelliciis agnorum pro dicto conventu uno anno, et in quinque tantum altero anno sequenti alternatim de anno in annum, prout ab antiquo fieri consuetum. Item pro quinque sociis eorumdem in calceamentis, cucullis et unguento anno quolibet et forma quibus camerarius dicti monasterii nostri est aliis dicti conventus consociis anno quolibet similiter in talibus obligatus. Item pro quolibet ipsius conventus monacho in tribus rasillis salis annuatim; item in quindecim libris cere distribuendis monachis in infirmariis existentibus, annuatim. Item in decem et octo pintis olei annuatim in adventu et quadragesima, annuatim. Item pro quolibet dicti conventus monacho in quindecim bugnetis ter qualibet hebdomada quadragesime, una cum quibus remanet et remanere debet et consuevit penes dictum conventum bladum de quo debent fieri bugneti in mensibus priorum dicti monasterii menses facientium in eodem; de quibus autem bugnetis prior claustralis et eleemosynarius dicti monasterii et ipsorum quilibet tria generalia consueverunt percipere, ac insuper eleemosynarius ipse ultra hoc tantum quantum de ipsis bugnetis percipit unus socius dicti monasterii. Item in administratione quotidiana olei et sagiminis quoties pro quolibet dictorum monachorum erat necessarium in coquina. Item qualibet die adventus in uno haletio pro quolibet dictorum monachorum, et in festis duplicibus et quartis responsoriis in duobus harentiis, et qualibet die quadragesime in uno haletio; et ultra hoc in duplici, diebus lune et sabbati. Item qualibet dominica principali et festis duplicibus quartis responsoriis ac diebus jovis et sabbati sanctis, in dimidia sicca. Item in festis annualibus in tribus ferculis cibariorum. Item in vigiliis festivitatum annualium et in aliquibus festivitatibus duplicibus in summa sex librarum et quindecim solidorum monete convenienter currentis. Nos abbas predictus qui multa alia inevitabilia facere habemus pro negotiis inevitabilibus dicti nostri monasterii, que de die in diem occurrunt et contingunt, quoniam circa curam satisfaciendi dicto nostro conventui convenienter et diversis temporibus, de etiam diversis particularibus et diversis reduentiis que superius declarantur, pro qua cura sustentanda multum sumus et fuimus taliter occupati quod non potuimus vacare commode circa alia negotia dicti nostri monasterii exequenda, idcirco in exonerationem, attenuationem, acquitationem et compensationem condignam dicti debiti annualis et aliqua in quo tenebamur, ut dictum est, dicto nostro conventui et ipsi sibimet per se ipsos possent satisfacere de dictis reduentiis, prout eis melius videbuntur, absque nos et successores nostros super hoc de cetero infestando, nosque et successores nostri quieti simus in posterum super hec erga ipsos, tradimus, concedimus, quittamus, compensamus pro nobis et successoribus nostris dicto nostro conventui in perpetuum de bonis et rebus ad mensam sive cellam nostram spectantibus, res istas videlicet: grangiam nostram de Bunas, Nivernensis diecesis, cum ipsius fructibus, redditibus, proventibus, emolumentis et juribus ac pertinentiis universis, tam in hominibus, mansis, domibus, terris, pratis, pascuis, vineis, nemoribus, taliis, censivis, coustumis, decimis, servitutibus, manu mortua, tachiis, corveis, ripariis, usagiis, justitia magna et parva, quam rebus aliis et proprietatibus aliis quibuscumque, ubique sint et quocumque nomine censeantur; item et nemus nostrum des Chapues situm inter nemus religiosorum S. Symphoriani Heduensis et nemus dictum de Draceyo Sancti Lupi, quod dicitur desupra villam de Montreleio, ac nemus quod est supra pontem de Marmotin, quodam territorio intermedio, prout se extendit in longum ipsum nemus a dicto nemore de Marmotin usque ad terras nostras, que terre de Condemenes vulgariter appellantur, cum ipsius nemoris juribus, appenditiis et pertinentiis universis ab ipso conventu nostro et suis successoribus perpetuo habendis, tenendis, possidendis ac etiam expletandis tanquam sua propria pacifice absque contradictione aliqua sibi per nos aut successores nostros super hoc de cetero facienda; transferentes de nunc in perpetuum in dictum nostrum conventum omne jus et omnem actionem et rationem quod et quas habebamus, habere poteramus et debebamus causa seu ratione qualibet in rebus predictis et qualibet ratione, dictum ac ipsum conventum investimus de ipsis corporaliter per traditionem presentium litterarum. Item actum est expresse inter nos et dictum conventum nostrum quod dicte possessiones, ut premittitur, compensate et tradite ex nunc in posterum gubernentur per monachum dicti monasterii nostri qui in dictis locis per nos, ut predicitur, compensatis, seu eorum altero, edificaret, construeret aut aliqua acquireret de fructibus ipsarum rerum. Edificia et bona etiam mobilia locis appropriata seu deputata, causa instruendi, dicto nostro conventui in totum remanebunt, nec in talibus locis poterimus nec nostri successores poterunt jus aliquod petere vel habere. Sed si talis monachus haberet peculium aliunde in suo obitu latitatum, non destinatum ad loca ipsa instruenda, illud nobis tanquam de nostro monacho remanet. Item sciendum est quod quia nos abbas predictus, tam pro nobis quam pro predecessoribus nostris, usque nunc bene poteramus teneri dicto conventui in trecentis libris pecuniarum Turonensium et pro defectibus solutionum dictarum redeventiarum integre non solutarum dicto conventui retroacto tempore, de quibus non poteramus per alium modum quam per hunc dicto nostro conventui satisfacere. Idcirco volumus quod in casu quo nos aut aliqui nostrorum successorum vellemus premissa impugnare de cetero, si hoc nobis licuerit, de consuetudine vel de jure, quod non credimus, nec facere vellemus quantum est in nobis cum facta sint ad nostrum et successorum commodum evidenter, non exaudiatur in aliquo, contradicere satagemus quousque dicto conventui satisfecerit integre de dictis suis trecentis libris, imo et super hoc eis omnis audientia in omni curia denegetur. Insuper nostre intentionis existit conventio, et merito servare inviolabiliter statuimus factum per nos et dictum conventum nostrum non est diu de non creando ex nunc aliquem novum monachum, quousque numerus eorum qui modo sunt sit redactus ad numerum triginta monachorum residentium in dicto monasterio et non ultra, et si quid contrarium fieret, quod absit, dictus conventus noster non tenebitur ad administrationem faciendam de suis redditibus per nos sibi compensatis, ut pertangitur, plusquam usque ad numerum triginta dictorum, sicut extat inter nos et ipsum conventum in factam conditionem hujusmodi expressius concordatum. Imo nos et successores nostri tenebimur ad sustentationem et administrationem illorum qui supererunt faciendam, quoad reduentias declaratas superius et ad alia quibus tenemur eisdem vel ad hec juxta dicti monasterii consuetudines hactenus observatas tenebimur. Insuper et nostri successores etiam perpetuo tenebuntur, cum requisiti fuerimus per partem dicti conventus nostri, constituere jure cum conventu ipso procuratorem unum vel plures pro dictis rebus sibi per nos compensatis, ut premittitur, manu tenendo, et procuratorium sigillare nostro sigillo una cum sigillo ipsius conventus toties quoties ei opus fuerit et fuerimus super hec requisiti. Nos autem dictus conventus predicta nobis, ut predicitur, compensata et tradita ex causis predictis per dictum abbatem nostrum grattanter acceptantes pro nobis et successoribus nostris, ipsum dominum pro se suisque successoribus quittamus et absolvimus in perpetuum de nostris antedictis redeventiis ac de dictis arreragiis, sub conditione que dicta est, videlicet si predicta nobis compensata nobis et nostris successoribus remaneant perpetuo pacifice et quiete et non aliter. Et tenebimur nobismetipsis ministrare integre dictas redeventias antiquas de emolumento dictarum rerum nobis compensatarum, usque tamen ad numerum triginta et non ultra, coco etiam et physico nostris prout est fieri consuetum, dictumque dominum abbatem et successores suos tenere perpetuo super ipsis. Insuper nolumus nos abbas et conventus predicti, nec etiam intentionis nostre est aliqualiter, quod per has novas petitiones seu conventiones inter nos factas et habitas super premissis, ut premittitur, nec per presentes litteras confectas super ipsis, alia statuta aliasve ordinationes, consuetudines per se facta seu facta per nos aut predecessores nostros salubriter et observata hactenus in dicto monasterio nostro infrangantur aliqualiter in toto vel in parte. Imo volumus ipsas et ipsa illesas et illesa in suo vigore perpetuo remanere. Promittimus etenim nos prefati abbas et conventus bona fide pro nobis et successoribus nostris, quos ad hec prout melius possumus obligamus, et sub voto religionis ac bonorum omnium monasterii nostri obligatione, premissa omnia firmiter tenere et observare, etc. Acta sunt hec in supradicto capitulo, anno Domini M CCC XXXIV, indictione II, prima die mensis aprilis, videlicet die Veneris post Pascha, pontificatus Domini Nostri J. divina providentia pape XXII anno XVIII, presentibus, venerabili viro Marcho, cive Heduensi, domino Bartholomeo de Rupis, presbytero diecesis Viennensis, Guillelmo, filio quondam Joanneti Cogny de Sancto Martino, clerico, et Guillelmo filio quondam Guillelmi de Mota, domicello, testibus. Et ego Stephanus Givendin de Hedua, clericus, sacra apostolica imperiali regiaque authoritate publicus notarius presentes litteras scripsi, etc.